LIETUVOS DARBO BIRŽOS PRIE SOCIALINĖS APSAUGOS IR DARBO MINISTERIJOS DIREKTORIAUS

Į S A K Y M A S

DĖL LIETUVOS DARBO BIRŽOS PRIE SOCIALINĖS APSAUGOS IR DARBO MINISTERIJOS DIREKTORIAUS 2012 m. BALANDŽIO 16 d. ĮSAKYMO Nr. V-195 „DĖL TEISĖS AKTŲ NUSTATYTA TVARKA GAUTOS INFORMACIJOS APIE SOCIALINIŲ ĮMONIŲ VEIKLĄ VERTINIMO PAGAL RIZIKOS KRITERIJUS METODIKOS PATVIRTINIMO“ PAKEITIMO

2012 m. gruodžio 27 d. Nr. V-640

Vilnius

Atsižvelgdamas į Lietuvos Respublikos teisingumo ministro ir Lietuvos Respublikos ūkio ministro 2012 m. rugsėjo 21 d. įsakymu Nr. 1R-23/4-892 (Žin., 2012, Nr. 108-5474) patvirtintas Rizikos vertinimu pagrįstos ūkio subjektų veiklos priežiūros gaires ir siekdamas pagerinti socialinių įmonių administravimo kontrolę:

1. P a p i l d a u Teisės aktuose nustatyta tvarka gautos informacijos apie socialinių įmonių veiklą vertinimo pagal rizikos kriterijus metodiką, patvirtintą Lietuvos darbo biržos prie Socialinės apsaugos ir darbo ministerijos (toliau – LDB) direktoriaus 2012 m. balandžio 16 d. įsakymu Nr. V-195 (Žin., 2012, Nr. 46-2273; Nr. 103-5261), nauju VI skyriumi ir išdėstau jį taip:

„VI. INFORMACIJOS APIE SOCIALINĘ ĮMONĘ, SOCIALINIŲ ĮMONIŲ PRIEŽIŪROS IR TEISĖS AKTUOSE NUSTATYTA TVARKA GAUTOS INFORMACIJOS APIE SOCIALINIŲ ĮMONIŲ VEIKLĄ VERTINIMO REZULTATŲ REGISTRAVIMAS

15. Informacija apie socialinę įmonę, socialinių įmonių priežiūros ir teisės aktuose nustatyta tvarka gautos informacijos apie socialinių įmonių veiklą vertinimo rezultatai registruojami LDB Socialinių įmonių darbuotojų apskaitos (toliau – SIDA) posistemyje. Bendroji informacija apie socialinę įmonę, jai pasikeitus, LDB SIDA posistemyje tikslinama ne vėliau kaip per 3 darbo dienas nuo patikslintos informacijos gavimo dienos, o socialinių įmonių priežiūros ir teisės aktuose nustatyta tvarka gautos informacijos apie socialinių įmonių veiklą vertinimo rezultatai registruojami ne vėliau kaip pasibaigus ketvirčiui iki kito ketvirčio pirmojo mėnesio 10 dienos.

16. LDB SIDA posistemyje kaupiama:

16.1. Bendroji informacija apie socialinę įmonę:

16.1.1. socialinės įmonės pavadinimas;

16.1.2. socialinės įmonės statusas: socialinė ar neįgaliųjų socialinė įmonė;

16.1.3. socialinės įmonės kodas;

16.1.4. socialinės įmonės adresas;

16.1.5. socialinės įmonės veiklą administruojančios TDB pavadinimas.

17. LDB Užimtumo rėmimo skyriuje kaupiama:

17.1. Informacija apie socialinės įmonės patikrinimus:

17.1.1. ar kalendoriniais metais planuojama atlikti socialinės įmonės patikrinimą;

17.1.2. kurį kalendorinių metų ketvirtį planuojamas patikrinimas.

17.2. Informacija apie atliktus socialinių įmonių patikrinimus:

17.2.1. atlikto patikrinimo data;

17.2.2. atlikto patikrinimo pobūdis: planinis ar neplaninis patikrinimas;

17.2.3. atlikto patikrinimo pagrindas;

17.2.4. socialinės įmonės visų darbuotojų skaičius patikrinimo dieną;

17.2.5. socialinės įmonės darbuotojų, priklausančių tikslinėms asmenų grupėms, skaičius pagal tikslines grupes patikrinimo dieną;

17.2.6. nustatytas pažeidimų skaičius;

17.2.7. kokių teisės aktų ir kokios nuostatos pažeistos;

17.2.8. ar nustatyti pažeidimai turi įtakos socialinės įmonės statuso netekimui;

17.2.9. ar nustatyti pažeidimai turi įtakos socialinei įmonei teikiamos valstybės pagalbos mokėjimo sustabdymui/nutraukimui;

17.2.10. LDB nustatytų pažeidimų ištaisymas;

17.2.11. ar dėl nustatytų pažeidimų reikalaujama grąžinti socialinei įmonei suteiktą valstybės pagalbą;

17.2.12. reikalaujamos grąžinti socialinei įmonei suteiktos valstybės pagalbos dydis;

17.2.13. reikalavimo grąžinti socialinei įmonei suteiktą valstybės pagalbą pagrindas;

17.2.14. socialinės įmonės reakcija į reikalavimą grąžinti valstybės pagalbą: sutinka grąžinti valstybės pagalbą ar ginčas sprendžiamas teisme.

17.3. Naujai gauta informacija apie galimus socialinės įmonės veiklos pažeidimus:

17.3.1. informaciją pateikusio subjekto pavadinimas;

17.3.2. trumpas informacijos turinys;

17.3.3. ar priimtas sprendimas reaguoti į gautą informaciją;

17.3.4. kokių veiksmų nutarta imtis reaguojant į gautą informaciją.

17.4. Teisės aktuose nustatyta tvarka gautos informacijos apie socialinių įmonių veiklą vertinimo rezultatai:

17.4.1. TDB pildomos ketvirtinės vertinimo lentelės duomenys;

17.4.2. LDB atlikto vertinimo rezultatai kas ketvirtį.

18. LDB SIDA posistemyje ir LDB Užimtumo rėmimo skyriuje, esant poreikiui, gali būti kaupiama ir papildoma informacija, nenurodyta šios metodikos 16 ir 17 punktuose.“

2. N u s t a t a u, kad iki kol nėra techninių galimybių LDB SIDA posistemyje suvesti šio Įsakymo 1 punkte nurodytą informaciją, ji suvedama į Informacijos apie socialinę įmonę, socialinių įmonių priežiūros ir teisės aktuose nustatyta tvarka gautos informacijos apie socialinių įmonių veiklą vertinimo rezultatų registravimo lentelę.

3. T v i r t i n u Informacijos apie socialinę įmonę, socialinių įmonių priežiūros ir teisės aktuose nustatyta tvarka gautos informacijos apie socialinių įmonių veiklą vertinimo rezultatų registravimo lentelės formą (pridedama).

4. P a v e d u:

4.1. Informacinių technologijų ir Užimtumo rėmimo skyriams 2013 metų veiklos plane numatyti LDB SIDA posistemio vystymo apimtis;

4.2. Užimtumo rėmimo skyriui pildyti Informacijos apie socialinę įmonę, socialinių įmonių priežiūros ir teisės aktuose nustatyta tvarka gautos informacijos apie socialinių įmonių veiklą vertinimo rezultatų registravimo lentelę, o, atsiradus techninėms galimybėms, LDB SIDA posistemyje šio Įsakymo 1 punkte nurodytus duomenis;

4.3. Teisės skyriui organizuoti šio įsakymo paskelbimą leidinyje „Valstybės žinios“ ir LDB interneto svetainėje;

4.4. šio įsakymo vykdymą kontroliuoti direktoriaus pavaduotojui Albertui Šlekiui.

Direktorius	Vidas Šlekaitis

PATVIRTINTA

Lietuvos darbo biržos prie Socialinės apsaugos ir darbo ministerijos direktoriaus 2012 m. gruodžio 27 d. įsakymu Nr. V-640

(Informacijos apie socialinę įmonę, socialinių įmonių priežiūros ir teisės aktuose nustatyta tvarka gautos informacijos apie socialinių įmonių veiklą vertinimo rezultatų registravimo lentelės forma)

INFORMACIJOS APIE SOCIALINĘ ĮMONĘ, SOCIALINIŲ ĮMONIŲ PRIEŽIŪROS IR TEISĖS AKTUOSE NUSTATYTA TVARKA GAUTOS INFORMACIJOS APIE SOCIALINIŲ ĮMONIŲ VEIKLĄ VERTINIMO REZULTATŲ REGISTRAVIMO LENTELĖ (METAI)

Eil. Nr.	Bendroji informacija apie socialinę įmonę	Informacija apie planinius socialinės įmonės patikrinimus	Informacija apie atliktus socialinių įmonių patikrinimus	Naujai gauta informacija apie galimus socialinės įmonės veiklos pažeidimus	Teisės aktuose nustatyta tvarka gautos informacijos apie socialinių įmonių veiklą vertinimo rezultatai	Pastabos

Socialinės įmonės pavadinimas	Socialinės įmonės statusas: socialinė ar neįgaliųjų socialinė	Socialinės įmonės kodas	Socialinės įmonės adresas	Socialinės įmonės veiklą administruojančios TDB pavadinimas	Ar kalendoriniais metais planuojama atlikti patikrinimą	Kurį kalendorinių metų ketvirtį planuojamas patikrinimas	Atlikto patikrinimo data	Atlikto patikrinimo pobūdis: planinis ar neplaninis	Atlikto patikrinimo pagrindas	Socialinės įmonės visų darbuotojų skaičius patikrinimo dieną	Priklausančių tikslinėms asmenų grupėms skaičius pagal tikslines grupes patikrinimo dieną	Nustatytas pažeidimų skaičius	Kokių teisės aktų ir kokios nuostatos pažeistos	Ar nustatyti pažeidimai turi įtakos socialinės įmonės statuso netekimui	Ar nustatyti pažeidimai turi įtakos socialinei įmonei teikiamos valstybės pagalbos mokėjimo sustabdymui/nutraukimui	LDB nustatytų pažeidimų ištaisymas	Ar dėl nustatytų pažeidimų reikalaujama grąžinti socialinei įmonei suteiktą valstybės pagalbą	Reikalaujamos grąžinti socialinei įmonei suteiktos valstybės pagalbos dydis	Reikalavimo grąžinti socialinei įmonei suteiktą valstybės pagalbą pagrindas	Sutinka grąžinti valstybės pagalbą ar ginčas sprendžiamas teisme	Informaciją pateikusio subjekto pavadinimas	Trumpas informacijos turinys	Ar priimtas sprendimas reaguoti į gautą informaciją	Kokių veiksmų nutarta imtis reaguojant į gautą informaciją	TDB pildomos ketvirtinės vertinimo lentelės duomenys	LDB atlikto vertinimo rezultatai kas ketvirtį
1.
2.
3.
...
Iš viso I ketvirtį:
Iš viso II ketvirtį:
Iš viso III ketvirtį:
Iš viso IV ketvirtį:

_________________